Bokss 2024. gada vasaras olimpiskajās spēlēs
Bokss 2024. gada vasaras olimpiskajās spēlēs Parīzē norisinājās no 2024. gada 27. jūlija līdz 10. augustam. Priekšsacīkstes notika Arena Paris Nord, bet medaļu izcīņas (pusfināli un fināli) notika Rolāna Garosa stadionā (Stade Roland Garros). Šo spēļu programmā tika iekļauts tāds pats svara kategoriju skaits kā iepriekšējās trīs olimpiskajās spēlēs — trīspadsmit. Saskaņā ar Starptautiskās Olimpiskās komitejas misiju panākt dzimumu līdztiesību, programmā notika izmaiņas, par vienu samazinot vīriešu svara kategoriju skaitu, bet par vienu palielinot sieviešu kategoriju skaitu. Līdz ar to tika sadalīti medaļu komplekti septiņās svara kategorijās vīriešiem un sešās sievietēm. 2022. gada jūnijā Starptautiskā Olimpiskā komiteja liedza Starptautiskajai Boksa asociācijai (IBA) tiesības vadīt un organizēt kvalifikācijas turnīrus, jo "nepārtraukti notika pārkāpumi finanšu, pārvaldības, ētikas un tiesāšanas jomās".